Stuorrâkaavrâs

Stuorrâkaavrâs ("Cervus elaphus") lii jálukavrâsij vyelihiäimun kullee kavrâsšlaajâ. Stuorrâkavrâsist láá suomâkielân noomah "isokauris", "saksanhirvi" já "punahirvi", já eŋgâlâskielân "red deer". 
Ovdil jurdâččui, ete stuorrâkavrâsist láá ohtsis 18 vyelišlaaijâd, mutâ tááláá ääigi stuorrâkavrâseh láá juohhum love vyelišlaajân. Vaapiit ("C. e. canadensis") já jaapaankaavrâs ("Cervus nippon") láá tagareh šlaajah, moh ovdil lohhojii stuorrâkavrâs vyelišlaaijân. 
Olgohäämi já stuárudâh.
Stuorrâkaavrâs lii soorvâ, vaapiit já sambar maŋa niäljádin stuárráámus sorvâelleešlaajâ. Stuorrâkavrâsores tiäddá 160–240 kg, mutâ tot sáttá teddiđ joba 340 kg. Niŋálâsah láá ucebeh, já toh teddih suullân 120–170 kg. Tiäddu kuittâg mulsâšud ennuv vyelišlaajâi kooskâst. Stuárráámus vyelišlaajâ lii "Cervus ephalus ephalus". Ton oráseh teddih joba 500 kg. Ucemus vyelišlaajâ vist lii "Cervus ephalus corsicanus", mon ohtâgâsah teddih 80–100 kg.
Stuorrâkavrâs turkkâ lii keessiv ruopsisruškâd. Čohčuv puoh vyelišlaajah šoddâdeh assab tuurhâ täälvi várás. Tälviv vyelišlaajâi tuurhâ ivne mulsâšud eenâb ko eres iveaaigij: Euroop vyelišlaajâin lii ränisruškis tälviturkkâ, já ovdâmerkkân kaspiastuorrâkavrâsist lii ránásub turkkâ. Vuosijn láá aalgâst tiälhuh, mutâ toh láppojeh keesi ääigi. Motomijn ohtâgâsâin tiälhuh iä kuittâg lappuu kuássin. 
Stuorrâkavrâsorásij sevealodâh lii 110–130 cm, já niŋálâsâi sevealodâh lii 95–105 cm. Kukkodâh lii 175–250 cm, já pieinis lii suullân 15 cm. 
Tuše orásijn láá čuárvih. Čuárvih kaččeh kiđđuv, já toh šodâškyetih tállân uđđâsist. Čoorvij kukkodâh lii táválávt 70 cm, já toh teddih 1 kg, mutâ stuorrâ čuárvih láá joba 115 cm kuheh já teddih 5 kg.
Lavdâm.
Stuorrâkavrâseh eelih vijđes kuávlust Maadâ-, Koskâ- já Nuorttâ-Euroopist. Ton lasseen stuorrâkavrâseh iälusteh tagarijn Tave-Afrik enâmijn ko Tunisiast, Algeriast já Marokkost. Stuorrâkavrâseh tiättojeh meiddei tagarijn Aasia enâmijn ko Iranist, Tuurkist já Kazakstanist sehe Kaukasus-váráduvâst. 
Stuorrâkavrâseh láá puohtum maŋgáid enâmáid pirrâ maailm, ei. Ovtâstum staatáid, Kanadan, Uđđâ-Seelandân, Australian, Perun já Chilen. 
Stuorrâkaavrâs puohtui meiddei Suomân pivdoellen jo 1400–1500-lovvoost Ruissalon já Åland eennâmkoodán. Ruissalo majemuuh ohtâgâsah meddâlistojii ive 1599, já Åland eennâmkode nääli lappui 1600-lovo aalgâst. Ulmuuh iä lah halijdâm pyehtiđ stuorrâkavrâsijd Suomân uđđâsist, tastko šlaajâ ij lah hárjánâm Suomâ kolmâ talvijd. 
Stuorrâkavrâseh eelih meecijn, moi alda láá piälduh, ridoh já jeegih. Táválumosávt stuorrâkavrâseh kávnojeh váráduvâi siähálâsvuovdijn já lostâmeecijn.
Raavâd.
Keessiv stuorrâkavrâseh poreh suoinijd, sinoid, versoid, loostâid, heđâlmijd, muorjijd já kuobbârijd. Tälviv vist toh poreh muorâi páárhu, toŋŋâsijd já muorâi oovsijd. 
Stuorrâkavrâseh tovâtteh stuorrâ vahâgijd ko toh eelih eennâmviljâleijei piälduin ucâmin raavvâd. Nube tááhust táálunkuávlui ulmuuh pyehtih meiddei tiänáđ viehânáál ruuđâ miäcástem já kavrâspiärgu pyevtittem peht. 
Lasanem.
Stuorrâkavrâsoráseh šaddeh suhâjuátkimahan 16 mánuppaje ahasâžžân, já niŋálâsah vist suullân kyevti-ihásâžžân. Stuárráámus uási orásijn parâtteleh kuittâg eskin viiđâ- teikkâ kuuđâihásâžžân, tastko eskin talle toi čuárvih láá tuárvi stuárráh taištâlmij várás. 
Stuorrâkavrâsij kieimâmäigi lii čohčâmáánust skammâmáánu räi. Kieimâmääigi aalgâst oráseh joteh niŋálâsâi kuávluin já irâtteh nuurrâđ niŋálâsâid, moiguin toh parâtteleh. Oráseh kištottâleh koskânis niŋálâsâin, já motomin nubbe ores jáámá taištâlem ääigi. Jämimeh tábáhtuveh harvii, já tuše talle ko oráseh láá suullân siämmáá stuárusiih iäge pyevti mudoi selvâttiđ tom, ete kuábáš lii haldâšeijee ores. 
Niŋálâsah láá čuávjist 240–262 peivid já kyeddih kiđđuv táválávt tuše oovtâ vyesi, mutâ motomin meiddei kyehti vyesi. Vyesih teddih suullân 15 kg. Kyehti oho šoddâm maŋa vyesih servih stuorrâkavrâsčoggijd, main pyehtih leđe joba 400 ohtâgâssâd. Vyesih orostâleh niŋálâssáin čuávuváá kieimâmääigi räi. 
Stuorrâkavrâseh eelih luándust suullân 14–15-ihásâžžân, mutâ motomeh joba 18-ihásâžžân.